
			La Billie B. Brown porta una diadema amb llaç, un parell de botes i un cor gros i brillant a la samarreta.

			Saps què significa la B que hi ha entre Billie i Brown?

			Sí, ho has encertat! És la B de 

			BONA COMPANYA!

			Avui arriba una nena nova a la classe de la Billie. Es diu Mika. Ve de molt lluny, del Japó, ni més ni menys.

			La senyoreta Walton ha demanat a la Billie que sigui la companya de la Mika. La Billie està molt nerviosa i s’ha vestit especialment per a l’ocasió.

			La Billie i el seu millor amic, en Jack, van caminant cap a l’escola amb la mare del noi. A tots dos els fa molta il·lusió conèixer la Mika.

			—Em pregunto com deu ser —diu la Billie—. La senyoreta Walton diu que té els cabells negres, com els meus!

			La Billie i en Jack arriben a la porta de l’escola, on els esperen la Helen i la Sarah.

			—Quina samarreta més guapa! —exclama la Sarah.

			—Gràcies —replica la Billie—, me l’han comprada aquest cap de setmana.

			—Ja ha arribat la nena nova! —diu llavors la Helen—. Vine a veure-la. És a la classe.

			Tots quatre arrenquen a córrer i es queden al passadís, mirant amb curiositat l’interior de l’aula per la finestra. 

			La senyoreta Walton està parlant amb la mare de la nena nova. La Mika té els ulls grossos i marrons i els cabells negres. A la Billie li agrada.

			Però llavors la profe veu els quatre nens mirant d’amagat per la finestra i diu en veu alta:

			—Billie, vine a conèixer la Mika!

			La Helen i la Sarah marxen corrent cap al pati. En Jack es queda una estona per observar com la Billie entra a la classe i després se’n va a jugar a futbol.

	—Mika, aquesta és la Billie —diu la senyoreta Walton—. S’estarà amb tu fins que te’n surtis bé a l’escola.

			—Hola! —exclama la Billie, emocionada—. Encantada de coneixe’t!

			La Mika es queda mirant la Billie i després la seva mare. Aquesta somriu i diu alguna cosa a la Mika en japonès. La nena assenteix i es posa vermella.

			—Hola —diu en veu baixa.

			—La Mika encara no parla gaire bé la nostra llengua —explica la senyoreta Walton a la Billie.

			—Ah —diu la Billie, però tot d’una sona el timbre.

			Els companys de la Billie entren i s’asseuen als seus llocs. La Billie acostuma a seure amb en Jack, però avui seurà amb la Mika.

			En Jack saluda la Billie amb la mà des del seu lloc i la Billie li torna la salutació. Se sent molt orgullosa. És una gran companya!

			Durant tot el dia la Billie està per la nova companya. Dina amb ella i a vegades, a classe, li explica amb gestos el que diu la mestra. Encara que quasi sempre la Mika se la queda mirant perquè no l’entén…

			Malgrat tot, la Billie creu que la senyoreta Walton estarà molt contenta per la manera com s’està portant.

			L’endemà al matí, a la Billie li fa tanta il·lusió tornar a veure la Mika que s’afanya a vestir-se.

			Es planta ben d’hora a la porta d’en Jack i l’espera molt impacient.

			Està tan nerviosa que li sembla que el seu amic tarda moltíssim.

			Quan per fi arriben a l’escola, la Billie corre cap a la classe per comprovar si la Mika ja ha arribat.

			—Hola, Billie —diu la senyoreta Walton—. La Mika s’alegrarà de veure’t. Em sembla que s’ha convertit en la teva admiradora!

			La Billie mira cap a la Mika, que està asseguda.

			La nena s’alça i saluda la Billie amb la mà. Després fa una volta sencera per ensenyar a la Billie el que porta posat.

			La Billie no pot creure el que veu!

			La Mika duu… una preciosa diadema amb llaç, un parell de botes i un cor gros i brillant a la samarreta.

			El mateix que portava la Billie el dia abans!

			La Billie està molt sorpresa. Se sent rara en veure que la Mika li ha copiat la roba.

			A la Billie li agrada vestir diferent dels altres. Per això, està tan sorpresa que no sap què dir.

			Però la Mika es limita a somriure i segueix la Billie fins al pati com si la Billie fos la mare gallina i la Mika, un pollet.

			La Ivet, la Sarah i la Helen són al costat de les fonts, xerrant sense parar.

			A la Billie li cauen bé la Sarah i la Helen, però a la Ivet no la suporta gaire. 

			—Ei! —exclama la Sarah—. Mireu, la Mika porta la mateixa roba que la Billie duia ahir.

			—Fins i tot la motxilla és idèntica! —observa la Helen.

			—Ha, ha, ha! —se’n riu la Ivet—. Si avui la Billie portés la roba d’ahir, la Mika i ella semblarien bessones! Serien com dues gotes d’aigua!

			A la Billie no li ha agradat gens aquest comentari i es comença a empipar. 

			—No, no som ni bessones ni dues gotes d’aigua ni res de res! Quina ximpleria! —protesta.

			Però la Billie té un supersecret. Ben al fons del seu cor, la Billie sap que està enfadada perquè la Mika li ha copiat la roba…

			A l’hora del pati la Mika segueix la Billie al camp de futbol. S’asseuen en un banc a mirar i en Jack s’acosta a elles corrent.

			—Hola, Billie —la saluda—. Vols unir-te al nostre equip?

			—Eh…

			La Billie no n’està segura. Li encanta jugar a futbol, però no vol deixar la Mika sola.

			—Viiinga —insisteix en Jack—. Estem perdent. Et necessitem!

			—D’acord… —accedeix finalment la Billie.

			—Espera’t aquí, sispli. Vaig a jugar a futbol —diu a la Mika ajudant-se amb gestos.

			La Mika diu que sí amb un somriure, però tot d’una entra corrent al camp i comença a xutar la pilota!

			La Billie no s’ho pot creure. Què? Ella volia que la Mika es quedés asseguda!

			La Billie observa com la Mika corre rere la pilota. És ràpida. Molt ràpida! Fins i tot, potser més que la Billie.

			—Caram, la Mika juga molt bé a futbol! —exclama en Jack, que entra corrent al camp.

			De seguida tots els nois estan jugant amb la Mika i es diverteixen moltíssim.

			[image: ]

			[image: ]

			La Billie encreua els braços i serra les dents. Sent com dins seu creix la ràbia. No és just! Ella és la millor jugadora de futbol, no pas la Mika!

			Quan sona el timbre, la Billie torna a la classe trepitjant fort i la Mika la segueix contenta.

			La classe següent és Educació plàstica. La Mika, és clar, seu al costat de la Billie, que encara està enfadada.

			—Bé, nois, avui m’agradaria que dibuixéssiu un país imaginari —anuncia la senyoreta Walton—. Vull que tots creeu una cosa única. Penseu-hi una mica, i després, poseu fil a l’agulla.

			«Humm… —pensa la Billie—, una cosa única. Què puc fer?».

			Llavors té una idea. Una idea supergenial. T’imagines quina deu ser?

			Doncs sí, la Billie dibuixarà un país de puntets. Arbres de puntets, cases de puntets, animals de puntets, fins i tot gent de puntets…

			«Segur que no se li ocorre a ningú més!», pensa la Billie, que es posa a treballar de seguida en el seu dibuix.

			S’ho passa tan bé i està tan concentrada que no alça el cap del paper durant quasi tota la classe. 

			Després la senyoreta Walton s’acosta a ella.

			—Quin dibuix tan bonic! —exclama des de darrere la Billie.

			—Gràcies! —replica ella, orgullosa. 

			Però llavors la Billie alça els ulls i veu que la mestra no parla amb ella, sinó amb la Mika.

			Quan la Billie dona una ullada al dibuix de la Mika, queda de pedra.

			La Mika també ha fet un país de puntets! Hi ha arbres, animals i cases de puntets, i fins i tot gent de puntets. El dibuix és idèntic al seu!

			La Billie treu foc pels queixals. La idea era seva i només seva! La Mika l’ha copiada… un altre cop!

			La Billie sent que està a punt d’explotar. Es posa dreta, clava un cop de peu a terra i crida a la Mika:

			—Deixa de copiar-me!

			La Mika fa uns ulls com unes taronges i mira la Billie decebuda. 

			Just llavors sona el timbre: és l’hora de dinar. La Billie surt corrent de la classe convençuda que no vol ser companya de la Mika mai més…

			La Billie és al pati, asseguda sota l’arbre gros. Segueix enfadada, però també se sent una mica malament per haver escridassat la Mika. 

			La Billie veu que la senyoreta Walton es dirigeix cap a ella i es posa nerviosa. La profe es deu haver enfadat, segur…

			La dona s’asseu al banc, al costat de la Billie, i li diu:

			
			—Saps que no hauries d’haver escridassat la Mika, oi?

			La Billie assenteix.

			—Ho sé. Però… és que… no para de copiar-me. I em treu de polleguera!

			La senyoreta Walton somriu.

			—T’he dit que és la teva admiradora, oi?

			La Billie arrufa el nas.

			—Ja, però per què ha de repetir tot el que faig, eh?

			—Pensa com es deu sentir la Mika —continua la senyoreta Walton—. Tot és nou i diferent per a ella. Imagina que no entenguessis res del que diu la gent…

			La Billie reflexiona sobre això i s’adona que ho passaria fatal. 

			—I ara imagina que coneguessis algú que et cuidés. Algú amable, com tu, Billie —afegeix la mestra.

			La Billie alça el cap i mira la senyoreta bocabadada.

			—La mare de la Mika m’ha comentat que ahir la seva filla no parava de parlar de tu. A la tarda van sortir a comprar perquè volia la mateixa roba que portaves.

			—De debò? —pregunta la Billie, que no s’ho havia plantejat així fins llavors—. Per això em copia? Perquè li caic bé?

			—Això mateix —respon la senyoreta Walton.

			—Em sento fatal per haver-li cridat… —confessa la Billie.

			—T’agradaria demanar-li perdó? —suggereix la mestra.

			La Billie fa que sí amb el cap i la mestra crida la Mika.

			[image: ]

			—Em sap molt de greu haver-te cridat —diu la Billie.

			—Així doncs, vols seguir sent la companya de la Mika? —li pregunta la mestra.

			—No, ja no —respon la Billie.

			—Vaja, i per què no, reina? —insisteix la mestra preocupada.

			La Billie es gira cap a la Mika, somriu i li diu:

			—Perquè vull ser la teva amiga. 

			La Mika, però, fa una ganyota i sembla confusa. 

			«Segurament no m’entén», pensa la Billie, que tot d’una té una idea. Una idea absolutament supergenial. Superultramegagenial. Quina deu ser? T’ho imagines?

			—Espereu-me aquí! —exclama la Billie, i es dirigeix corrent a la biblioteca de l’escola.

			Un cop allà, s’asseu davant d’un dels ordinadors, l’engega, obre internet i escriu alguna cosa al teclat.

			De seguida, apareix un text a la pantalla, escrit amb lletres serpentejants i estranyes. La Billie les copia en un tros de paper. No entén res, però sap que la Mika entendrà el que diuen aquells dibuixos.

			I per què? Doncs perquè la Billie està copiant un text en japonès!

			Endevines què hi diu? Llegeix la pàgina següent i ho descobriràs…

			A la piscina

